નોટબંધી બાદ કેશ માટે લાંબી લાઈનમાં ઊભા રહેતા લોકોને રિઝર્વ બેન્ક ઓફ ઈન્ડિયાએ ખાતરી આપી હતી કે કોઈએ ગભરાવવાની જરૂર નથી, કારણ કે નોટોનો પૂરતો સપ્લાય કરવામાં આવી રહ્યો છે અને બેન્કો પાસે પૂરતા પ્રમાણમાં કરન્સી છે. અત્રે ઉલ્લેખનીય છે કે ૮ નવેમ્બરના રોજ રૂ. ૫૦૦ અને રૂ. ૧૦૦૦ની જૂની નોટો રદ કરવામાં આવ્યા બાદ દેશભરની બેન્કો અને એટીએમમાંથી લોકો રૂપિયા ઉપાડવા તેમજ નોટો બદલવા માટે લાંબી કતારોમાં ઊભા રહે છે. સરકાર પણ લોકોને રાહત આપવા માટે સમયાંતરે જરૂરી પગલાં ભરી રહી છે. રિઝર્વ બેન્ક ઓફ ઈન્ડિયાએ સ્પષ્ટ કહ્યું છે કે કોઈએ ગભરાવવાની જરૂર નથી. નોટોનું છાપકામ અને સપ્લાય વધી રહ્યો છે અને બેન્કો પાસે પૂરતા પ્રમાણમાં કરન્સી છે. લોકોને અપીલ કરવામાં આવી છે કે તેઓ કરન્સીને લઈને ચિંતિત ન રહે અને ઘરમાં બિનજરૂરી કરન્સીનો સંઘરો ન કરે.